Nogironligi bo‘lgan shaxslarning bandligiga ko‘maklashishni rag‘batlantirish chora-tadbirlari to‘g‘risida

O‘zbekiston Respublikasi Prezidentining “Nogironligi bo‘lgan shaxslarni har tomonlama qo‘llab-quvvatlash, ularning bandligiga ko‘maklashish hamda ijtimoiy faolligini yanada oshirishga oid qo‘shimcha chora-tadbirlar to‘g‘risida” 2021-yil 21-dekabrdagi PQ-57-son qarori ijrosini ta’minlash hamda nogironligi bo‘lgan shaxslarning bandligiga ko‘maklashishni yangi bosqichga ko‘tarish maqsadida, shuningdek, 2022 — 2026-yillarga mo‘ljallangan Yangi O‘zbekistonning taraqqiyot strategiyasini “Inson qadrini ulug‘lash va faol mahalla yili”da amalga oshirishga oid davlat dasturiga muvofiq Vazirlar Mahkamasi qaror qiladi:
 1. O‘zbekiston Respublikasi Prezidentining “Nogironligi bo‘lgan shaxslarni har tomonlama qo‘llab-quvvatlash, ularning bandligiga ko‘maklashish hamda ijtimoiy faolligini yanada oshirishga oid qo‘shimcha chora-tadbirlar to‘g‘risida” 2021-yil 21-dekabrdagi PQ-57-son qaroriga muvofiq 2022-yil 1-yanvardan boshlab Bandlikka ko‘maklashish davlat jamg‘armasi mablag‘lari hisobidan nogironligi bo‘lgan shaxslarni ishga qabul qilgan ish beruvchilarga (budjet tashkilotlari, davlat korxonalari, ustav jamg‘armasida (kapitalida) davlat ulushi 50 foiz va undan ortiq bo‘lgan yuridik shaxslar bundan mustasno) har bir xodim uchun 6 oy davomida har oyda bazaviy hisoblash miqdorining 1,5 baravari miqdorida subsidiya berilishi belgilanganligi ma’lumot uchun qabul qilinsin.
 2. Quyidagilarni nazarda tutuvchi Nogironligi bo‘lgan shaxslarni ishga qabul qilgan ish beruvchilarga Bandlikka ko‘maklashish davlat jamg‘armasi mablag‘lari hisobidan subsidiya berish tartibi to‘g‘risidagi nizom 1-ilovaga muvofiq tasdiqlansin:
 nogironligi bo‘lgan shaxsni ishga qabul qilgan ish beruvchilar tomonidan subsidiya olish uchun tuman (shahar) aholi bandligiga ko‘maklashish markazlariga yozma ravishda yoki Yagona interaktiv davlat xizmatlari portali orqali murojaat qilish tartibi;
 Bandlikka ko‘maklashish davlat jamg‘armasi mablag‘lari hisobidan subsidiya ajratish tartibi;
 subsidiya ajratilgan tashkilotlarni tuman (shahar) aholi bandligiga ko‘maklashish markazlari tomonidan monitoring qilish tartibi.
 3. Belgilansinki, Bandlik va mehnat munosabatlari vazirligi tomonidan 2022-yil 1-iyuldan boshlab, Vazirlar Mahkamasining 2018-yil 22-fevraldagi 135-son qarori bilan tasdiqlangan Sotsial va ijtimoiy ahamiyatga molik loyihalarni amalga oshirish uchun davlat boshqaruvi organlari tomonidan davlat ijtimoiy buyurtmasi berish tartibi to‘g‘risidagi nizomga muvofiq Bandlikka ko‘maklashish davlat jamg‘armasi mablag‘lari hisobidan nogironligi bo‘lgan shaxslarning ijtimoiy faolligini oshirish va ularni ijtimoiy qo‘llab-quvvatlash bilan shug‘ullanuvchi nodavlat notijorat tashkilotlariga bazaviy hisoblash miqdorining 200 baravari miqdorida ijtimoiy buyurtma berish, bu borada tanlov o‘tkazish va uning shartlariga rioya etish ishlari amalga oshiriladi. 
 Bunda, ijtimoiy buyurtmalar quyidagi tadbirlarni amalga oshirishga qaratiladi: 
 nogironligi bo‘lgan shaxslar uchun tavsiya etilgan kasblardan va bunday shaxslarning qiziqishlaridan kelib chiqqan holda, ularni kasb-hunarga tayyorlash va qayta tayyorlash bo‘yicha faoliyat yurituvchi davlat yoki nodavlat ta’lim tashkilotlariga yo‘naltirish; 
 ijtimoiy ehtiyojmand aholi qatlamlariga mansub shaxslarni kvota belgilangan eng kam sondan ortiq o‘ringa ishga qabul qilgan hamda ish o‘rinlarini moslashtirgan ish beruvchilarning mavjud imtiyozlardan foydalanish darajasini oshirish; 
 nogironligi bo‘lgan shaxslarni tadbirkorlik va o‘zini o‘zi band qilish faoliyatiga jalb etish, ular uchun ijtimoiy ta’minot to‘g‘risida axborot va maslahat berish hamda ularning huquqiy ongini oshirish.
 4. 2022-yilda imkoniyati cheklangan va nogironligi bo‘lgan shaxslarning bandligiga ko‘maklashish milliy dasturi 2-ilovaga muvofiq tasdiqlansin.
 5. Vazirlar Mahkamasining 2018-yil 22-fevraldagi 135-son qarori bilan tasdiqlangan Sotsial va ijtimoiy ahamiyatga molik loyihalarni amalga oshirish uchun davlat boshqaruvi organlari tomonidan davlat ijtimoiy buyurtmasi berish tartibi to‘g‘risidagi nizomga 3-ilovaga muvofiq o‘zgartirish va qo‘shimchalar kiritilsin.
 6. O‘zbekiston Milliy teleradiokompaniyasi va Milliy axborot agentligiga mazkur qarorning mazmun-mohiyati keng yoritilishini va aholi hamda tadbirkorlik subyektlariga yetkazilishini ta’minlash tavsiya etilsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi bandlik va mehnat munosabatlari vaziri N.B. Xusanov zimmasiga yuklansin.
 1. Mazkur Nizom nogironligi bo‘lgan shaxslarni ishga qabul qilgan ish beruvchilarga Bandlikka ko‘maklashish davlat jamg‘armasi (keyingi o‘rinlarda — Jamg‘arma) mablag‘lari hisobidan subsidiya berish tartibini belgilaydi. 
 2. Nogironligi bo‘lgan shaxslarni ishga qabul qilgan ish beruvchilarga (budjet tashkilotlari, davlat korxonalari, ustav kapitalida davlat ulushi 50 foiz va undan ortiq bo‘lgan yuridik shaxslar bundan mustasno) har bir xodim uchun 6 oy davomida har oyda bazaviy hisoblash miqdorining 1,5 baravari miqdorida subsidiya beriladi.
 3. Nogironligi bo‘lgan shaxslarni ishga qabul qilgan ish beruvchilarga subsidiya Tuman (shahar) aholi bandligiga ko‘maklashish markazlari (keyingi o‘rinlarda — mahalliy mehnat organlari) tomonidan mazkur Nizomga ilovaga muvofiq sxema bo‘yicha beriladi.
 4. Ish beruvchilar nogironligi bo‘lgan shaxsni ishga qabul qilgandan keyin subsidiya olish uchun tegishli mahalliy mehnat organiga yozma ravishda yoki Yagona interaktiv davlat xizmatlari portali orqali murojaat qiladi. Murojaatda ishga qabul qilingan nogironligi bo‘lgan shaxsning familyasi, ismi, otasining ismi, nogironlik guruhi, ish beruvchining subsidiya to‘lab berilishi lozim bo‘lgan hisobvarag‘i ko‘rsatilishi, shuningdek, murojaatga nogironligi bo‘lgan shaxsning ishga qabul qilinganligi to‘g‘risidagi buyruq nusxasi ilova qilinishi shart.
 5. Mahalliy mehnat organi ish beruvchi tomonidan subsidiya olishni so‘rab taqdim etilgan hujjatlarni 3 ish kuni ichida o‘rganib chiqadi. Bunda nogironligi bo‘lgan shaxs bilan tuzilgan mehnat shartnomasi “Yagona milliy mehnat tizimi” idoralararo dasturiy-apparat kompleksidan (keyingi o‘rinlarda — “YaMMT” IDAK) ro‘yxatdan o‘tkazilganligi va ushbu shaxs “Tibbiy-ijtimoiy ekspertiza” elektron axborot tizimida ro‘yxatda turganligi subsidiya berish uchun asos hisoblanadi.
 6. Ish beruvchi tomonidan hujjatlar to‘liq taqdim etilgan, barcha zarur ma’lumotlar ko‘rsatilgan va nogironligi bo‘lgan shaxs bilan tuzilgan mehnat shartnomasi “YaMMT” IDAKda ro‘yxatdan o‘tkazilganligi tasdiqlangan taqdirda, mahalliy mehnat organi ish beruvchiga nogironligi bo‘lgan shaxsni ishga qabul qilganligi uchun subsidiya berish to‘g‘risidagi buyruqni rasmiylashtiradi. Buyruqda subsidiya miqdori va uni ajratish muddati ko‘rsatilishi lozim.
 7. Hujjatlar ushbu Nizomning 4-bandiga muvofiq to‘liq taqdim etilmagan yoki nogironligi bo‘lgan shaxs bilan tuzilgan mehnat shartnomasi YaMMTda ro‘yxatdan o‘tkazilmaganligi yoxud “Tibbiy-ijtimoiy ekspertiza” elektron axborot tizimida ro‘yxatda turmaganligi aniqlansa, mahalliy mehnat organi subsidiya ajratishni rad etadi va murojaatchiga rad etishning sabablari asoslangan xabarnomani yuboradi.
 8. Ish beruvchi mahalliy mehnat organining subsidiya ajratishni rad etish to‘g‘risidagi buyrug‘idan norozi bo‘lsa, yuqori turuvchi organga yoki sud organlariga shikoyat qilishi mumkin.
 9. Mahalliy mehnat organining subsidiya ajratish to‘g‘risidagi buyrug‘iga asosan ish beruvchiga nogironligi bo‘lgan har bir shaxsni ishga qabul qilganligi uchun 6 oy davomida ishlangan har bir oy uchun bazaviy hisoblash miqdorining 1,5 baravari miqdorida subsidiya beriladi.
 Bunda “YaMMT” IDAKda nogironligi bo‘lgan shaxs va ish beruvchi o‘rtasidagi mehnat shartnomasi amalda ekanligi to‘g‘risidagi ma’lumotga asosan har bir oy uchun keyingi oyda belgilangan subsidiya summasi to‘lab beriladi.
 Agar “YaMMT” IDAKdan nogironligi bo‘lgan shaxs va ish beruvchi o‘rtasidagi mehnat shartnomasi bekor qilinganligi to‘g‘risida ma’lumot olinsa, ushbu ma’lumot olingan vaqtdan boshlab ish beruvchiga subsidiya to‘lab berish to‘xtatiladi.
 10. Mahalliy mehnat organi xodimlari, shu jumladan, Davlat mehnat inspeksiyasi mansabdor shaxslari joyiga chiqqan holda, ishga qabul qilingan nogironligi bo‘lgan shaxslarning haqiqatdan ishlayotganligini monitoring qilish va ular bilan suhbatlashib, ish o‘rinlaridagi sharoitlar bilan tanishishga haqli.
 11. Mahalliy mehnat organi xodimlari tomonidan o‘tkazilgan monitoring natijalariga ko‘ra, ishga qabul qilingan nogironligi bo‘lgan shaxslarning ish joyida sababsiz bo‘lmaganligi yoki sababsiz ishga muntazam ravishda kelmayotganligi yoxud subsidiyani yolg‘on ma’lumotlar asosida olganligi aniqlansa, subsidiya berish to‘xtatiladi va to‘langan mablag‘larni belgilangan tartibda qaytarish choralari ko‘riladi.
 12. Ushbu Nizomda ajratilishi belgilangan subsidiyani olayotgan ish beruvchilar bir vaqtning o‘zida qonunchilik hujjatlarida belgilangan, shuningdek, nogironligi bo‘lgan shaxslar bandligiga ko‘maklashishga qaratilgan boshqa turdagi subsidiyalarni ham belgilangan tartibda olishga haqli. 
 13. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. 3-banddagi uchinchi xatboshi chiqarib tashlansin.
 2. Quyidagi mazmundagi 41-band qo‘shilsin:
 “41. Davlat boshqaruvi organlariga nodavlat notijorat tashkilotlaridan kelib tushgan loyihalarni ko‘rib chiqish, umumlashtirish va baholash davlat boshqaruvi organlari huzuridagi jamoatchilik nazorati va ijtimoiy sheriklikni rivojlantirish bo‘yicha jamoatchilik kengashlari (keyingi o‘rinlarda jamoatchilik kengash deb ataladi) tomonidan amalga oshiriladi.
 Davlat boshqaruvi organlari tomonidan har yili o‘zining budjetdan tashqari mablag‘lari xarajatlari smetasida bevosita davlat ijtimoiy buyurtmasini berish uchun ajratiladigan mablag‘lar miqdori nazarda tutiladi”.
 3. 2 va 3-boblar o‘z kuchini yo‘qotgan deb hisoblansin. 
 4. 23-banddagi, 25-bandning birinchi xatboshidagi va 1-ilovaning “Tadbirlar” ustunidagi “jamoatchilik kengashiga” so‘zlari “tegishli davlat boshqaruvi organiga” so‘zlari bilan almashtirilsin.
 5. 35-band quyidagi tahrirda bayon qilinsin:
 “35. Davlat ijtimoiy buyurtmasi ijrosini nazorat qilish bo‘yicha tuziladigan maxsus komissiya a’zolarining teng yarmi jamoatchilik kengashi tarkibidagi nodavlat notijorat tashkilotlari vakillaridan iborat bo‘lishi lozim”.